En gutt i tenårene skal ha blitt voldtatt av tre maskerte menn i Sverige. Politiet jakter nå på de mistenkte gjerningsmennene.

Ifølge Aftonbladet skjedde den anmeldte voldtekten i Fagersta i Västmanland på mandag i 16-tiden. Tenåringsgutten har forklart at han ble holdt fast og voldtatt av tre menn.

– Vi går ikke inn på noen detaljer av hensyn til hans lave alder, samt av etterforskningshensyn. Men jeg kan bekrefte at vi har fått inn en anmeldelse fra en person som er under 18 år, og som vi har registrert som grov voldtekt, sier Daniel Wikdahl, pressetalsmann hos politiet til avisen.

Etter hendelsen ble gutten fraktet til sykehus.

Aftonbladet skriver at politiet jakter på de tre mistenkte gjerningspersonene, men foreløpig uten resultat. De jobber også med avhør av vitner.

En vitne sier til Expressen at han på det aktuelle tidspunktet så flere unge menn på moped, og at flere av dem var maskerte.

- Det føles som at det skjer mye farlig for tiden, og man ser aldri politiet her ute i Fagersta, sier en lokal innbygger til samme avis.